Zuhriddin Isomiddinov. Zuhriddin Isomiddinov (1953-yil 1-yanvarda, Andijon, Oʻzbekiston SSRda tugʻilgan) — adabiyotshunos, tarjimashunos olim, publitsist, filologiya fanlari nomzodi (1991), Oʻzbekistonda xizmat koʻrsatgan madaniyat xodimi (2021), Oʻzbekiston Yozuvchilar uyushmasi va Qirgʻiziston Milliy Yozuvchilar uyushmasi aʼzosi (2019-yildan beri), Chingiz Aytmatov akademiyasi faxriy akademigi (2023). Hayoti. Yoshligi. Zuhriddin Isomiddinov 1953-yil 1-yanvarda Andijon viloyati Qoʻrgʻontepa tumani Maʼmurobod qishlogʻida tugʻilgan. 1959—1969-yillarda Oʻsh viloyati Qorasuv tumanidagi maktabda oʻqigan. Oliy taʼlimi. 1971—1976-yillarda Toshkent davlat universitetining jurnalistika fakultetida tahsil olgan. Universitetni tamomlaganidan soʻng 1976—1998-yillarda Oʻzbekiston Fanlar akademiyasi Til va adabiyot instituti tarjima nazariyasi va adabiy aloqalar boʻlimida laborant, kichik ilmiy xodim, katta ilmiy xodim vazifalarida ishlagan. 1991-yilda Gʻaybulla Salomov rahbarligida, "Yaqin turkiy tillardan sheʼriy tarjimaning oʻziga xosligi („Manas“ eposi tarjimasi misolida)" mavzusidagi nomzodlik dissertatsiyasini himoya qilgan. Uning ilmiy rahbarligida 3 tadqiqotchi nomzodlik dissertatsiyasini himoya qilgan, 6 nomzodlik ishiga rasmiy opponentlik qilgan. Mukofotlari. Zuhriddin Isomiddinov 2021-yili Oʻzbekiston Respublikasi Prezidenti Farmoniga binoan „Oʻzbekistonda xizmat koʻrsatgan madaniyat xodimi“ faxriy unvoni bilan taqdirlangan. 2019-yildan beri Oʻzbekiston Yozuvchilar uyushmasi aʼzosi. 2015-yilda Gulzura Jumaqunovaning „Toʻqtagʻul. Qoʻshiqqa evrilgan, kuylarga toʻkilgan umr“ kitobi tarjimasi uchun TASAM (Turkiya) tashkilotining „Qizil olma“ mukofotiga sazovor boʻlgan. 2013-yil Abdulla Qahhorning „Kartina“ hikoyasi, „Maftuningman“ kinokartinasi va konfliktsizlik nazariyasi" maqolasi uchun „Sharq yulduzi“ jurnalida eʼlon qilingan „Eng yaxshi badiiy va ilmiy asarlar“ tanlovi gʻolibi boʻlgan. 2023-yilda Chingiz Aytmatov xalqaro akademiyasining faxriy akademigi etib saylandi.